

 **REPUBLIKA HRVATSKA**

 **GRAD ZAGREB**

**GRADSKI URED ZA OBNOVU, IZGRADNJU,**

**PROSTORNO UREĐENJE, GRADITELJSTVO,**

 **KOMUNALNE POSLOVE I PROMET**

 **Sektor za komunalno i prometno redarstvo**

 **Odjel komunalnog redarstva, Sigetje 2**

**KLASA:UP/I-363-04/21-16/128**

**URBROJ: 251-10-81-3/017-22-7**

**Zagreb, 19.9.2022.**

Komunalni redar Gradskog ureda za obnovu, izgradnju, prostorno uređenje, graditeljstvo, komunalne poslove i promet, Sektora za komunalno i prometno redarstvo, Odjela komunalnog redarstva Grada Zagreba ( OIB: 61817894937 ), rješavajući po službenoj dužnosti u predmetu uklanjanje ruševina zgrada na k.č.br. 4211/3, k.o. Žitnjak, u Zagrebu, Žitnjak 302, 302A,B,C,D,E, nepoznatog vlasnika, temeljem članka 34. stavka 3. Zakona o općem upravnom postupku ( Narodne novine broj: 47/09 i 110/2021 ), donosi

Z A K L J U Č A K

1. Nepoznatom vlasniku određuje se odvjetnica Almasa Filipović, Zagreb, Vodnikova 19, ( OIB OIB:84808184973 ), za privremenog zastupnika.

2. Privremeni zastupnik zastupat će nepoznatog vlasnika u postupku uklanjanja ruševina zgrada na k.č.br. 4211/3, k.o. Žitnjak, u Zagrebu, Žitnjak 302, 302A,B,C,D,E, dok ne bude utvrđena osoba ovlaštena za zastupanje stranke, odnosno dok se ne obave radnje za koje je određen.

3. Protiv ovog zaključka nije dopuštena žalba.

O b r a z l o ž e n j e

Komunalni redar očevidom dana 17.7.2021. u 10,10 sati, utvrdio je da se na k.č.br. 4211/3, k.o. Žitnjak, u Zagrebu, Žitnjak 302, 302A,B,C,D,E, nalazi jedanaest ruševina zgrada i to:

- prizemnica, portirnica ravnog krova, bez prozora i vrat površine cca 4 m2, oštećenih zidova izgrađenih od pune cigle,

- prizemnica ravnog krova, neposredno do br. 302D, oštećenih zidova izrađenih od pune cigle, površine cca 3 x 3 m,

- pet zgrada prizemnica površine cca 50x15 m svaka, oštećenih zidova izgrađenih od drveta, oštećenog pokrova izrađenog od valovitih azbestnih ploča, bez prozora i vrata,

- tri zgrade prizemnice površine cca 25x10 m svaka, oštećenih zidova izgrađenih od drveta, oštećenog pokrova izrađenog od valovitih azbestnih ploča, bez prozora i vrata.

- jedna zgrada prizemnica površine cca 18x4 m, oštećenih zidova izgrađenih od drveta, oštećenog pokrova izrađenog od valovitih azbestnih ploča, bez prozora i vrata.

Zgrade su zbog oštećenja izgubile svoja svojstva zbog čega nisu prikladne za uporabu sukladno svojoj namjeni.

Uvidom u Registar kulturnih dobara Republike Hrvatske utvrđeno je da zgrade nisu upisane u Registar kulturnih dobara Republike Hrvatske da se ne nalaze u kulturno-povijesnoj cjelini upisanoj u taj Registar niti se ne nalaze na arheološkom nalazištu.

Uvidom ZK uložak broj: 224060, k.o. Grad Zagreb, utvrđeno je da je zemljište na kome se zgrade nalaze OPĆENARODNA IMOVINA.

Iz dopisa GRADSKOG UREDA ZA UPRAVLJANJE IMOVINOM GRADA KLASA: 944-01/21-001/942 od 21.4.2022. godine, nije moguće utvrditi pravnog sljedbenika - vlasnika zemljišta na kome se nalaze ruševine zgrada.

Na zahtjev ovog Ureda tvrtka INSTO CENTAR d.o.o. ( OIB 14987768907 ), Zagreb, Vladimira Varićaka 4, Anđelko Vujeva dipl.ing.građ., stalni sudski vještak za graditeljstvo i procjenitelj nekretnina, dostavila je STRUČNO MIŠLJENJE SUDSKOG VJEŠTAKA

O STANJU RUŠEVNOSTI ZGRADE na k.č.br. 4211/3, k.o. Žitnjak, u Zagrebu, Žitnjak 302, 302A,B,C,D,E, u kome se navodi:

Temeljem uvida u zatečeno stanje koje je nastalo opažanjem i kako sam naprijed naveo zaključujem da kompleks prizemnih zgrada izvedeni od drevnih obloga, što zbog oštećenja, što zbog trošnosti uslijed proteka ograničenog održivog vijeka korištenja i što zbog nedostataka čije postojanje je preduvjet da bi bile u funkciji iste su izgubila svoja svojstva koja se odnose na namjenu i iste ne zadovoljavaju bitne zahtjeve za građevinom sukladno zakonskim odredbama koje uređuju područje gradnje. U zatečenom stanju nema mogućnosti da se u zgradama odvijaju bilo koje registrirana djelatnost. Manipulativno-dostavno dvorište je obraslo i zapušteno do razine nepristupačnosti zgradama te dajem mišljenje:

"MIŠLJENJA SAM DA KOMPLEKS KOJI SE SASTOJI OD VIŠE ZGRADA I KOJE ZBOG IZGUBLJENIH SVOJSTAVA NISU PRIKLADNE ZA UPORABU SUKLADNO SVOJOJ NAMJENI IZ RAZLOGA NEMOGUĆNOSTI ODVIJANJA DJELATNOSTI ZA KOJU SU BILE NAMJENJENE I ISTE NISU U ZATEČENOM STANJU PRIKLADNE ZA ODVIJANJA BILO KOJE POSLOVNE DJELATNOSTI ČIME SU SE STEKLI UVJETE ZA UKLANJANJE - RUŠENJE".

Dana 19.9.2022. godine, sastavljen je zapisnik sa odvjetnicom Almasom Filipović, Zagreb, Vodnikova 19, koja je na zapisnik izjavila da je suglasna da je se odredi za privremenog zastupnika nepoznatom vlasniku zemljišta na k.č.br. 4211/3, k.o. Žitnjak, u Zagrebu, Žitnjak 302, 302A,B,C,D,E.

Odredbom članka 52. stavak 1. Zakona o građevinskoj inspekciji propisano je da u provedbi nadzora komunalni redar rješenjem naređuje vlasniku zemljišta, odnosno nositelju prava građenja uklanjanje ruševine zgrade.

Odredbom članka 34. stavka 3. Zakona o općem upravnom postupku propisano je kad je stranka nepoznata, zaključak o određivanju privremenog zastupnika objavit će se u službenom glasilu, na oglasnoj ploči i na internetskoj stranici javnopravnog tijela ili na drugi prikladan način. Ovlast privremenog zastupnika prestaje kad se stranka ili osoba ovlaštena za njezino zastupanje pojavi u postupku, odnosno ako stranka u pisanom obliku odredi osobu ovlaštenu za zastupanje.

S obzirom da se ne može utvrditi pravni sljedbenik – vlasnik zemljišta na kome se nalaze ruševine zgrada, a radi se o ruševinama zgrada koje je potrebno hitno ukloniti, sukladno članku 34. stavku 3. Zakona o općem upravnom postupku riješeno je kao u izreci ovog zaključka.

UPUTA O PRAVNOM LIJEKU:

Protiv ovog zaključka nije dopuštena posebna žalba, već se prema članku 77. stavak 5. Zakona o općem upravnom postupku i Zakona o izmjenama i dopuni zakona o općem upravnom postupku, može pobijati žalbom protiv rješenja donesenog u upravnoj stvari koja je predmet postupka.

 KOMUNALNI REDAR

 Robertino Vučković, ing. el.

DOSTAVITI:

1. Odvjetnica Almasa Filipović, Zagreb, Vodnikova 19,

2. na oglasnu ploču,

3. u spis.